b'\n_START_ARTICLE_\nGulag\n_START_PARAGRAPH_\nGulag je beseda s katero ozna\xc4\x8dujemo \xc5\xa1iroko razpredeno mre\xc5\xbeo delovnih tabori\xc5\xa1\xc4\x8d po vsej nekdanji Sovjetski zvezi.\n_START_SECTION_\nZa\xc4\x8detki\n_START_PARAGRAPH_\nGulag je pravzaprav kratica za glavna uprava tabori\xc5\xa1\xc4\x8d (rusko glavnoje upravljenje lagerej), s\xc4\x8dasoma pa so jo za\xc4\x8deli uporabljati kot oznako za celoten sistem prisilnega dela v Sovjetski zvezi; od delovnih tabori\xc5\xa1\xc4\x8d, tranzitnih tabori\xc5\xa1\xc4\x8d, tabori\xc5\xa1\xc4\x8d za kriminalce in politi\xc4\x8dne zapornike, tabori\xc5\xa1\xc4\x8d za \xc5\xbeenske in otroke. _NEWLINE_\xc5\xbde ruski carji so politi\xc4\x8dne nasprotnike preganjali v Sibirijo in druge oddaljene kraje ruskega imperija. Ko pa je Leninu leta 1917 uspelo prevzeti oblast v Rusiji, je kmalu izna\xc5\xa1el pojem razrednega sovra\xc5\xbenika, ki ogro\xc5\xbea ideje socializma in komunizma. Nikoli sicer ni bilo natan\xc4\x8dno opredeljeno, kaj, oziroma kdo razredni sovra\xc5\xbenik sploh je, ampak se je pojmovanje spreminjalo glede na \xc4\x8das in dogodke. Razrednega sovra\xc5\xbenika je bilo na\xc4\x8deloma te\xc5\xbeje odkriti kot navadnega kriminalca in \xc5\xa1e te\xc5\xbeje prevzgojiti, kar je pomenilo, da je od navadnega kriminalca tudi bolj nevaren._NEWLINE_\xc5\xbde kmalu po prevzemu oblasti je Lenin pokazal mr\xc5\xbenjo do vi\xc5\xa1jih slojev, ki jih je ozna\xc4\x8dil za saboterje, po protikomunisti\xc4\x8dnem uporu v mestu Pensa pa je telegrafiral tamkaj\xc5\xa1njemu komisarju: \xc2\xbbIzvajaj mno\xc5\xbei\xc4\x8dni teror proti kulakom, popom in beli gardi ter zapri vse nezanesljive v koncentracijska tabori\xc5\xa1\xc4\x8da.\xc2\xab_NEWLINE_To je vodilo v kaos v ruskih zaporih. Bili so prenapolnjeni, paznikov pa je bilo premalo. Toda nova oblast si ni mogla dovoliti, da bi bili skupaj v zaporih pravi kriminalci in razredni sovra\xc5\xbeniki, zato je \xc5\xbee junija 1918 tudi Trocki za\xc4\x8del podpirati idejo o koncentracijskih tabori\xc5\xa1\xc4\x8dih. Spomladi leta 1918 se je z brest-litovskim sporazumom kon\xc4\x8dala prva svetovna vojna tudi za Rusijo in dva milijona vojnih ujetnikov na ruskih tleh je bilo osvobojenih. Izpraznjena tabori\xc5\xa1\xc4\x8da so bila predana v upravljanje Leninovi politi\xc4\x8dni policiji, znani pod imenom \xc4\x8cEKA (vseruska izredna komisija za boj proti protirevoluciji in sabota\xc5\xbei). Poleg teh tabori\xc5\xa1\xc4\x8d naj bi tudi vsako ve\xc4\x8dje mesto na svojem obrobju zgradilo tabori\xc5\xa1\xc4\x8da, ki naj bi se sama financirala z delom, ki bi ga opravljali zaporniki._NEWLINE_V za\xc4\x8detku namen teh tabori\xc5\xa1\xc4\x8d ni bil popolnoma dolo\xc4\x8den, zato tudi ni bil izdan noben ukaz, ali je treba tabori\xc5\xa1\xc4\x8dnike samo poni\xc5\xbeati in prevzgojiti, ali pa naj bi bili tam kot poceni delovna sila. Zato so takrat postavili vzorec za dve vrsti tabori\xc5\xa1\xc4\x8d. Pravosodno in pozneje notranje ministrstvo sta upravljala tabori\xc5\xa1\xc4\x8da za kriminalce, \xc4\x8cEKA, ki se je kasneje preimenovala v GPU, OGPU, NKVD in nazadnje v KGB, pa je upravljala posebna tabori\xc5\xa1\xc4\x8da, za katera ni veljala jurisdikcija drugih sovjetskih institucij in kjer so prestajali kazen duhovniki, nekdanji carski uradniki, veletrgovci, \xc5\xa1pekulanti, industrialci, predvsem pa predstavniki nebolj\xc5\xa1evi\xc5\xa1kih socialisti\xc4\x8dnih strank nekdanje Rusije, zdru\xc5\xbeeni v pojem razredni sovra\xc5\xbeniki. Ta tabori\xc5\xa1\xc4\x8da so imela svoja pravila, stro\xc5\xbeje kazni in oster re\xc5\xbeim. Zna\xc4\x8dilno za to vrsto tabori\xc5\xa1\xc4\x8d je bilo dejstvo, da ni bilo nujno, da so zapornike obsodila redna sodi\xc5\xa1\xc4\x8da. Takih tabori\xc5\xa1\xc4\x8d je bilo vse ve\xc4\x8d, zato so se zdru\xc5\xbeila v en sam sistem, imenovan gulag, njegovo upravljanje pa je prevzela \xc4\x8cEKA.\n_START_SECTION_\n\xc5\xa0irjenje mre\xc5\xbee gulagov\n_START_PARAGRAPH_\nLeta 1929 so v Sovjetski Zvezi dopolnili kazenski zakon; 58. \xc4\x8dlen, ki je opisoval protirevolucionarna dejanja, je imel po novem namesto dveh kar osemnajst odstavkov. OGPU, v kar se je preimenovala \xc4\x8cEKA, je po tem zakonu lahko aretirala vsakogar, predvsem pa je lahko aretirala tehni\xc4\x8dne strokovnjake. Prva petletka je namre\xc4\x8d zahtevala izjemno hitro industrializacijo, \xc4\x8desar pa zaradi zastarele tehnologije ni bilo mo\xc5\xbeno izvajati. Napake je oblast prevalila na in\xc5\xbeenirje in ostale tehni\xc4\x8dne strokovnjake, ki so jih za\xc4\x8deli mno\xc5\xbei\xc4\x8dno po\xc5\xa1iljati v tabori\xc5\xa1\xc4\x8da. Prisilna kolektivizacija je tabori\xc5\xa1\xc4\x8da polnila tudi z mno\xc5\xbeico kmetov - kdor se ji je upiral, je bil ali skupaj z dru\xc5\xbeino izgnan v Sibirijo ali Kazahstan, lahko pa je celo kon\xc4\x8dal v tabori\xc5\xa1\xc4\x8du. Posledica kolektivizacije je bila, da je bilo v poznih tridesetih letih 20. stoletja najve\xc4\x8d tabori\xc5\xa1\xc4\x8dnikov prav biv\xc5\xa1ih velikih in srednje velikih kmetov._NEWLINE_Velikanska koli\xc4\x8dina novih zapornikov je ustvarilo kaos v \xc5\xbee tako slabem tabori\xc5\xa1\xc4\x8dnem sistemu, zaradi \xc4\x8desar so za\xc4\x8deli z reorganizacijo tabori\xc5\xa1\xc4\x8d, ki so se morala odslej pre\xc5\xbeivljati sama, brez finan\xc4\x8dne pomo\xc4\x8di dr\xc5\xbeave. Poleg tega so sprejeli sklep, da morajo tabori\xc5\xa1\xc4\x8dniki tudi po odslu\xc5\xbeeni kazni ostati na podro\xc4\x8dju tabori\xc5\xa1\xc4\x8da in se ne smejo vrniti v prej\xc5\xa1nje okolje. S tem ukrepom je \xc5\xbeelel Stalin poseliti negostoljubno pokrajino v notranjosti dr\xc5\xbeave. Namesto notranjega ministrstva je hkrati po novem prevzel upravljanje tabori\xc5\xa1\xc4\x8d OGPU. V skladu s to reorganizacijo so v OGPU ustanovili poseben oddelek samo za ta tabori\xc5\xa1\xc4\x8da, ki so ga poimenovali glavnoje upravljenje lagerej (glavna uprava tabori\xc5\xa1\xc4\x8d) ali gulag, s \xc4\x8dimer poenotijo ime za sistem prisilnih delovnih tabori\xc5\xa1\xc4\x8d._NEWLINE_V nasprotju z raz\xc5\xa1irjenim mi\xc5\xa1ljenjem gulag ni nehal rasti v tridesetih letih dvajsetega stoletja, ampak se je \xc5\xa1iril \xc5\xa1e med drugo svetovno vojno in dosegel vrh v za\xc4\x8detku petdesetih let prej\xc5\xa1njega stoletja. Ta tabori\xc5\xa1\xc4\x8da tudi niso izginila s Stalinovo smrtjo. Mnogo tabori\xc5\xa1\xc4\x8d je namre\xc4\x8d nadaljevalo z delovanjem tudi po letu 1953 in za\xc4\x8delo sprejemati novo vrsto zapornikov - sovjetske disidente._NEWLINE_Resni\xc4\x8dna zgodovina gulaga je bila javnosti dolgo malo znana. Eden izmed prvih, ki ga je opisal, je bil Aleksander Sol\xc5\xbeenicin leta 1973, in sicer v delu Arhipelag GULAG. \xc5\xa0e ve\xc4\x8d podatkov o teh tabori\xc5\xa1\xc4\x8dih pa je pri\xc5\xa1lo na dan kasneje, v obdobju perestrojke ter, ko so se odprli nekdanji sovjetski arhivi.\n_START_SECTION_\nJugoslovanski gulagi\n_START_PARAGRAPH_\nPo 2. svetovni vojni so jugoslovanske komunisti\xc4\x8dne oblasti spremenile in ustanovile ve\xc4\x8d gulagov kot so Teharje, Gotenica, Goli otok, Sveti Grgur, Bile\xc4\x8da, Stara Gradi\xc5\xa1ka in druge. Najbolj znan je Goli otok. Po Titovem ukazu so v obdobju od 1948 do 1963 aretirali 55.633 ljudi in po podatkih UDBE za osrednjo Jugoslavijo 11.650 poslali na Goli otok. Jetniki so bili podvr\xc5\xbeeni mu\xc4\x8denju in prisilnemu delu v kamnolomu, ne glede na vremenske razmere. Poleti pri visokih temperaturah, pozimi pa v hladni burji. Zapornike so \xc4\x8duvarji redno tepli in druga\xc4\x8de trpin\xc4\x8dili.'